**Sensurveiledning NED1301, vår 2019**

**Tre oppgaver:**

1. Oppgave om Gullalderen som teller 25 prosent
2. Oppgave om en litterær periode som teller 25 prosent
3. Sammenligning av litterære verk som teller 50 prosent

Oppgavene kan besvares på nederlandsk eller norsk.

**Oppgave 1, kriterier:**

Oppgave: Når fant Gullalderen sted i nederlandsk litteratur? Nevn noen viktige diktere som hører til gullalderlitteraturen. Hvilke litterære genrer var vanlige i gullalderlitteraturen?

(Anbefalt lengde, ca. 150 ord).

Kandidaten må tidfeste gullalderen til 1600-tallet. Dersom kandidaten inkluderer 1500-tallet, vil det også godtas (siden de spanske Nederlanda da hadde sitt kulturelle og økonomiske høydepunkt). Diktere som kandidaten bør nevne: Joost van den Vondel, Jeremias de Decker og Jan Six van Chandelier – diktere vi har hatt på pensum. Det vil være et pluss dersom kandidaten også nevner Constantijn Huygens, P.C. Hooft eller andre. Litterære sjangrer kandidaten må kunne: dikt og drama. Det vil være eit pluss dersom han/hun spesifiserer med: sonnetter, komedier, tragedier.

**Oppgave 2, kriterier:**

Oppgave: Redegjør kort for en av de litterære strømningene i nederlandsk litteratur, for eksempel middelalderlitteraturen eller realismen.

(Anbefalt lengde 200 ord)

Kandidaten må kunne nevne en hovedperiode i nederlandsk litteratur. Å gjenta gullalderen vil være for enkelt og ikke gi særlig uttelling. Perioder kandidaten kan nevne: Middelalderlitteratur – med *Van den Vos Reynaerde*; det moderne gjennombrudd/realisme som skjer med *Max Havelaar* og poesigruppen *De tachtigers*, i siste halvdel av 1800-tallet; etterkrigslitteratur, da med vekt på krigsromaner som *Het bittere kruid* og *De aanslag*; og samtidslitteratur med Kader Abdolahs *Spijkerschrift.* Kandidaten må gjerne ta utgangspunkt i et litterært verk i gjennomgangen av den litterære perioden. Men han/ hun må ikke fortape seg i en rein litterær analyse av dette verket, men gjennom analysen peke på kjennetegn for den litterære perioden. Det vil være et pluss dersom kandidaten ser den litterære perioden i lys av den historiske konteksten: sin politiske, kulturelle og sosiale historiske samtid.

**Oppgave 3:**

Oppgave: Gjør en sammenlignende analyse av to verk på pensumlisten.

(anbefalt lengde 600 ord)

En "sammenligning av to verk fra pensum" tester like mye evnen til å skrive kort og presist, som kunnskapene i nederlandsk litteratur. I vurderingen skal vi da heller ikke være for strenge: Kandidaten behøver ikke bruker like mye plass på begge verkene. Han/hun kan legge hovedvekt på ett verk og trekke inn det andre verket der det er relevant. Et eksempel: dersom kandidaten skriver om *Oeroeg*, kan han/hun trekke inn *Max Havelaar* i spørsmålet om forfatterens syn på nederlandsk tilstedeværelse i Indonesia.

Og dersom kandidaten i denne oppgaven vil skrive om Vondels *Lucifer* eller *Van den Vos Reinarde*, vil vi godta en «generell sammenligning» med konvensjonen i samtiden: For *Lucifers* del betyr det en sammenligning med renessanseteatret (Seneca-tradisjonen). For "Reven Reinarts" del betyr det en sammenligning med riddereposet.